Ma het meer vrae as antwoorde ná soektog na vermiste seun in ViëtnamColeen Bothma by die hostel waar John die aand voor sy verdwyning in Ho Chi Minh City geslaap het. (Foto: Verskaf) Coleen Bothma het met meer vrae as antwoorde vanuit Viëtnam teruggekeer nadat sy verlede maand na haar vermiste seun, John, gaan soek het. Dit is vandeesweek vyf maande sedert sy verdwyning, sê Coleen Woensdagoggend aan Maroela Media. “My hart is so seer. Ek kan nie vir jou sê hoe ek gehuil het toe ek op die lughawe met sy paspoort en van sy ander goed gestaan het nie. Dit was my grootste begeerte om hom terug te bring. Ek het nie.” Coleen het op 15 Mei die laaste keer met haar seun gepraat voordat sy familie sedert 18 Mei hom nie meer in die hande kon kry nie. Hy is die laaste keer in Ho Chi Minh City gewaar. Daar was aanvanklik ŉ betaalde vliegkaartjie vir Bothma om op 1 Junie huis toe te kom. Dié kaartjie is toe na ŉ later datum gewysig in die hoop dat hy dan sy opwagting in Suid-Afrika sou maak, maar toe hy nie opdaag nie, is dié kaartjie gekanselleer. Sy paspoort is kort ná sy verdwyning in die Nine-hostel in die stad opgespoor en by die Suid-Afrikaanse ambassade in Hanoi ingehandig. Coleen het gedurende haar nege dae lange besoek aan Viëtnam onder meer na die ambassade gegaan om John se paspoort te gaan afhaal. Hiér het al haar vrae op dowe ore geval. “Ek het seker honderde vrae aan hulle gevra. Hulle kon niks beantwoord nie.” Die vrae het die besonderhede rakende haar seun se bankrekening ingesluit, aangesien sy kort voor sy verdwyning geld in dié rekening vir hom oorbetaal het. ‘n Emosionele oomblik tussen Coleen Bothma en Faheema Daniels. (Foto: Verskaf) Die Viëtnamese owerhede het haar egter na die Suid-Afrikaanse owerhede verwys, wat haar op hul beurt bloot terugverwys het. “Niemand kan iets sê nie. Die een blameer die ander. Dit laat ŉ mens wonder of hulle regtig moeite doen om na John te soek.” Later het sy die hostel waar John die aand voor sy verdwyning in Ho Chi Minh City geslaap het, besoek. “Ek het John se paspoort aan ŉ vrou gewys en vir haar gevra wat het die aand van 18 Mei by die hostel gebeur. Sy wou my nie antwoord nie. Dit was vir my verskriklik.” Coleen vertel dat sy veronderstel was om ŉ aand by dié hostel te oornag, maar nie verder kans daarvoor gesien het toe die vrou nie haar vrae wou beantwoord nie. Sy kon ook geen plakkate gewaar van haar vermiste seun in die stad waar hy verdwyn het nie, maar wel van Mushfiq Daniels, die Suid-Afrikaanse onderwyser wat ook vroeër vanjaar in Viëtnam verdwyn het. Coleen het toe sowat 200 plakkate van John in Engels asook Viëtnamees laat druk en op ŉ bromponie deur die stad gery en plek-plek John se plakkaat opgesit. “Ek was by sowat 30 polisiestasies om John as vermis aan te meld. Ek het plakkate orals opgesit, by die polisiestasies en by hotelle …” Niks het egter tot dusver inligting oor John opgelewer nie. ŉ Hoogtepunt gedurende Coleen se tyd in Viëtnam was wel haar besoek aan die skool in Hanoi waar John voor sy verdwyning skoolgehou het. Faheema Daniels en Coleen Bothma in Viëtnam om na hulle seuns te soek. (Foto: Verskaf) “Dit was die wonderlikste ervaring om in daardie klaskamer te staan. Ek het daar besef ek het ŉ goeie kind grootgemaak wat ŉ positiewe invloed op die skool gehad het.” Coleen het kort voor haar terugkeer na Suid-Afrika vir Faheema Daniels, Mushfiq se ma wat ook in die vreemde na haar seun soek, ontmoet. “Dit was ŉ hartseer oomblik. Ons voel presies dieselfde. Die verlange raak net erger. Dit raak nie makliker nie. Om nie te weet nie is die ergste,” verduidelik sy. Lees alle berigte op Maroela Media oor Johan en Mushfiq se verdwyning hier.